Belarussja Il-Kunsill Ewropew jikkundanna b'mod qawwi l-inżul furzat ta' titjira tar-Ryanair f'Minsk, il-Belarussja, fit-23 ta' Mejju 2021 fejn ġiet ipperikolata s-sikurezza tal-avjazzjoni, u d-detenzjoni mill-awtoritajiet Belarussi tal-ġurnalist Raman Pratasevich u ta' Sofia Sapega. Il-Kunsill Ewropew: - jitlob b'insistenza l-ħelsien immedjat ta' Raman Pratasevich u Sofia Sapega u li tiġi ggarantita l-libertà ta' moviment tagħhom; - jappella lill-Organizzazzjoni tal-Avjazzjoni Ċivili Internazzjonali biex tinvestiga b'mod urġenti dan l-inċident bla preċedent u mhux aċċettabbli; - jistieden lill-Kunsill biex jadotta elenkar addizzjonali ta' persuni u entitajiet mill-aktar fis possibbli abbażi tal-qafas ta' sanzjonijiet rilevanti; - jappella lill-Kunsill biex jadotta aktar sanzjonijiet ekonomiċi immirati u jistieden lir-Rappreżentant Għoli u lill-Kummissjoni biex mingħajr dewmien jippreżentaw proposti għal dan il-għan; - jappella lit-trasportaturi kollha bbażati fl-UE biex jevitaw li jtiru minn fuq il-Belarussja; - jappella lill-Kunsill biex jadotta l-miżuri meħtieġa biex jiġu pprojbiti titjiriet minn linji tal-ajru Belarussi li jgħaddu minn fuq l-ispazju tal-ajru tal-UE u ma jagħtix aċċess lill-ajruporti tal-UE lil titjiriet operati minn tali linji tal-ajru; - juri solidarjetà mal-Latvja wara l-espulsjoni mhux ġustifikata ta' diplomatiċi Latvjani. Il-Kunsill Ewropew ser jibqa' jsegwi din il-kwistjoni. Ara l-paġna tal-laqgħa